Crateuas
Crateuas vel Cratevas (litteris Graecis Κρατεύας), qui saeculo I a.C.n. ineunte floruit, fuit medicus apud aulam regis Pontici Mithridatis Eupatoris atque auctor herbarii imaginibus illustrati antiquissimi, titulo Ῥιζοτομικόν seu "De eis quae eradicantur", in libros ad minimum tres divisi. Operum eius fragmenta tantum nobis servantur. Saepe a Dioscoride De materia medica, nonnunquam a Plinio in Naturali historia citatur. Fragmenta insuper aliqua in appendice reperiuntur codicis Aniciae Iulianae.